Kampung Parit Maimon

**Kampung Parit Maimon** ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Maimon merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

## Sejarah
Bangunan rumah di sepanjang Parit Maimon telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (*Survey Department of Federated Malay States*). Berikutan itu, nama Parit Maimon sebagai sebuah parit telah didokumentasikan di dalam peta topografi HIND 1035 pada lembaran *Batu Pahat* (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 62 buah rumah yang telah dibina di sepanjang aliran Parit Maimon menuju ke muaranya di Sungai Simpang Kiri. Taburan rumah yang dibina oleh penduduk setempat adalah sekata pada bahagian hulu Parit Maimon, mahupun di bahagian hilir.

## Geografi
Kampung Parit Maimon ialah sebuah petempatan manusia yang terletak di kawasan luar bandar. Pola petempatan yang wujud di Kampung Parit Maimon ialah petempatan berjajar. Hal ini disebabkan oleh kebanyakan rumah penduduk di Kampung Parit Maimon dibina dapat dicirikan dengan deretan-deretan yang selari dengan sebatang jalan raya yang menuju ke Jalan Negeri Johor J19 (Jalan Simpang Lima–Parit Sulong) dan aliran air Parit Maimon. 

Petempatan terbesar menjadi tumpuan yang berhampiran dengan  Pekan terbesar yang berhampiran dengan Kampung Parit Maimon ialah Parit Sulong, sebuah pekan yang terletak pada bahagian timur laut daripadanya. Dalam Mukim Simpang Kiri, kedudukan Kampung Parit Maimon berada di bahagian tengah. Kampung Parit Maimon dihubungkan dengan rangkaian jalan raya negeri Johor iaitu Jalan Negeri Johor J19, yang menganjur utara–selatan.

Yang berikut merupakan petempatan manusia yang terletak serantau dengan Kampung Parit Maimon.

* Kampung Parit Mohamad di bahagian utara
* Kampung Parit Puasa di bahagian utara
* Kampung Parit Mustaffa di bahagian utara
* Kampung Parit Gawong di bahagian timur laut
* Kampung Parit Penghulu di bahagian timur
* Kampung Parit Betong di bahagian timur
* Kampung Parit Lapis Maimon di bahagian selatan
* Kampung Parit Separap di bahagian selatan

Terdapat sebatang parit yang mengairi kawasan di Kampung Parit Maimon, iaitu Parit Maimon. Aliran air yang bergerak adalah lurus dari arah barat daya ke tenggara, dengan mengalir sepanjang kawasan petempatan manusia dan perladangan seperti tanaman kelapa sawit dan getah. Sumber bagi Parit Maimon berada di kawasan belukar dan seterusnya mengalir ke Sungai Simpang Kiri untuk bergabung dengan sungai itu sebagai muara. Ia merupakan salah satu cawangan Sungai Simpang Kiri, dan aliran air yang bergabung seterusnya mengalir ke Sungai Batu Pahat.

## Infrastruktur
Masjid Kampung Parit Maimon (atau Masjid Parit Maimon) ialah sebuah masjid di Kampung Parit Maimon. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101035.

Sekolah Kebangsaan Seri Laksana (SK Seri Laksana) ialah sebuah sekolah kebangsaan di Kampung Parit Maimon. Dengan kod sekolah iaitu JBA0012, sekolah ini menyediakan pendidikan rendah bagi penduduk setempat. Selain itu, sekolah ini merupakan salah sebuah sekolah di bawah bidang autoriti Pejabat Pendidikan Daerah (PPD) Batu Pahat yang terletak di Kampung Parit Maimon.

Taman Bimbingan Kanak-kanak (Tabika) KEMAS Parit Maimon merupakan sebuah tabika di Kampung Parit Maimon, yang dikendalikan oleh Jabatan Kebajikan Masyarakat.

Kampung Parit Maimon juga dilengkapi dengan sebuah klinik desa yang dikendalikan oleh Kementerian Kesihatan Malaysia, dikenali sebagai Klinik Desa Parit Maimon.

## Galeri

Kampung Parit Maimon, Batu Pahat 20250205 160358.jpg|Papan tanda "Sayang Parit Maimon" di pintu masuk utama ke Kampung Parit Maimon
Kampung Parit Maimon, Batu Pahat 20250205 160354.jpg|Persimpangan Kampung Parit Maimon, dengan lampu isyarat antara Jalan Parit Maimon dan Jalan Simpang Lima–Parit Sulong
SK Seri Laksana, Kampung Parit Maimon 20250205 160404.jpg|Bangunan Sekolah Kebangsaan Seri Laksana di Kampung Parit Maimon


## Rujukan